Helsingin Kalasatamassa karnevaalihenkiset yömarkkinat järjestävä Teurastamo valittelee tiedotteessaan, ettei saakaan tarjoilla menussaan heinäsirkkoja.

COLOURBOX

- Aiemmin ilmoitetusta poiketen Helsinki Night Marketissa ei saa myydä paistettuja sirkkoja, sillä elintarviketurvallisuusvirasto Eviran mukaan hyönteiset eivät ole ihmisravinnoksi kelpaavia, Teurastamo kertoo tiedotteessaan.

Se järjestää elokuun 22.-23. päivä Helsingin Kalasatamassa karnevalihenkiset yömarkkinat, Helsinki Night Market, jossa sirkkoja oli määrä tarjoilla.

Eviran mukaan hyönteisiä ei tule valmistaa ihmisravinnoksi, eikä ravintoloiden tule valmistaa hyönteisiä asiakkaille.

Sirkka- ja kaskaslajikkeista vain osa on Eviran mukaan elintarvikkeiksi kelpaavia, eivätkä hyönteisten jäljitettävyys ja kasvuolosuhteet ole valvottavissa.

Tämän vuoksi niiden elintarvikekelpoisuudesta ei voida varmistua, Teurastamo perustelee.

Hyönteiset kuuluvat myös uuselintarvikelainsäädännön piiriin, jolloin niille vaaditaan EU:n komission uuselintarvikelupa.

Sirkkojen maahantuonti ihmisravinnoksi ulkomailta on kiellettyä yhtäläisesti uuselintarvikelainsäädännön johdosta. Ilman pitkällistä hakuprosessia ja uuselintarvikelupaa sirkkoja ei saa valmistaa myytäväksi tai välitettäväksi.

Teurastamo lupaa tarjota kuitenkin Night Market -tapahtumassa samantyyppisiä herkkuja, kuten sammakonreisiä ja rapeaksi paistettuja kanansydämiä sekä perinteisempiä katuruokia.

Katso tapahtumatiedot täältä.